b'\n_START_ARTICLE_\nNattlandsfjellet\n_START_PARAGRAPH_\nNattlandsfjellet er et s\xc3\xb8rlig str\xc3\xb8k av \xc3\x85rstad bydel i Bergen kommune, p\xc3\xa5 grensen til Fana bydel. Omr\xc3\xa5det hadde pr 1. januar 2012 totalt 1694 innbyggere._NEWLINE_Str\xc3\xb8ket best\xc3\xa5r av flere nabolag, blant annet Nattlandsfjellet, Nordre Nattlandsfjellet, \xc3\x98stre Nattlandsfjellet og Nattlandsrinden._NEWLINE_Nattland barne- og ungdomsskole er ansvarlig for \xc3\xa5 ta inn elever fra omr\xc3\xa5det. Det finnes flere barnehager p\xc3\xa5 Nattlandsfjellet._NEWLINE_Nattlandsfjellet er kjent for sin fine utsikt over byen og har de siste ti\xc3\xa5rene blitt bes\xc3\xb8kt av mange busser med turister som \xc3\xb8nsker \xc3\xa5 oppleve utsikten. Disse bussturene opp Nattlandsfjellet har i stor grad tatt slutt, blant annet p\xc3\xa5 grunn av gjentatte naboklager og en konfrontasjon hvor turister ble spylt ned med hageslange._NEWLINE_Omr\xc3\xa5det er i Bergen ansett for \xc3\xa5 v\xc3\xa6re attraktivt, noe som gjenspeiles i boligprisene. I Bergen kommunes levevilk\xc3\xa5rrating av byens str\xc3\xb8k, kom Nattlandsfjellet ut p\xc3\xa5 f\xc3\xb8rsteplass med en toppscore p\xc3\xa5 1,7 p\xc3\xa5 en skala der 1 er best og 10 er verst._NEWLINE_I august 2012 sto en ny kunstgressbane p\xc3\xa5 Nattlandsrinden klar etter Nattlandsfjellets Vels \xc3\xb8nsker.'